Mida lähemale jõuab ovulatsioon, seda rohkem ja seda vesisemat ja venivamat lima toodetakse, kuni see võib meenutada toorest munavalget. Sellises limas suudavad seemnerakud elus püsida 3-5 päeva. See tähendab, et võib olla vahekorras esmaspäeval ja rasestuda alles reedel. Viljakas lima vähendab tupe keskkonna happelisust, sisaldab seemnerakkudele vajalikke toitaineid ning võimaldab neil paremini  edasi liikuda. Lisaks aitab emakakaela lima välja selekteerida vigaseid spermatosoide, sest limas moodustuvad kanalid on liiga kitsad vigastele ja liiga suure peaga seemnerakkudele, mis seetõttu ei suuda edasi liikuda.